**Faktalaatikot Suomi.fi-palveluista**

**Suomi.fi-verkkopalvelu**

Suomi.fi on verkkopalvelu, josta löytyvät kootusti kaikki julkisen hallinnon palvelut ja asiointikanavat. Palvelu on tarkoitettu kansalaisille ja yrityksille. Palvelun avulla kansalainen voi tarkistaa omat tietonsa eri viranomaisten rekistereistä ja asioida julkisen hallinnon toimijoiden palveluissa yhdellä kirjautumisella. Siirtyminen esimerkiksi Verohallinnon palveluista Kelan palveluihin onnistuu ilman uutta kirjautumista.

Lisäksi palvelusta voi hakea tietoa eri elämäntilanteisiin, joissa joutuu asioimaan useiden eri

viranomaisten kanssa. Tällaisia tilanteita ovat esimerkiksi lapsen syntymä, avioero, työttömäksi jääminen tai läheisen kuolema. Tämän lisäksi palvelusta löytyy tietoa ja ohjeita yrittäjyyteen.

Palvelussa voi myös vastaanottaa viranomaisviestejä sähköisesti ja valtuuttaa toisen henkilön asioimaan puolestaan. Palveluun kirjaudutaan omilla pankkitunnuksilla, mobiilivarmenteella tai varmennekortilla.

Uudistunut Suomi.fi toimii myös mobiililaitteilla. Myös erilaiset vähemmistöryhmät on otettu huomioon. Palvelua voi käyttää esimerkiksi myös erilaisten apuvälineiden, kuten sokeille tarkoitetun ruudunlukuohjelman, avulla. Viittomakielisille käyttäjille tuotetaan aineistoja videomuodossa. Palvelu on käytettävissä suomeksi, ruotsiksi ja englanniksi. Suomi.fi toimii teknisesti erilaisilla käyttöjärjestelmillä, päätelaitteilla ja verkkoselaimilla.

**Suomi.fi-viestit**

Suomi.fi-viestien avulla kansalaiset voivat vastaanottaa julkishallinnon organisaatioiden lähettämän postin paperipostin sijaan sähköisesti. Suomi.fi-verkkopalvelun Viestit-osiossa kansalainen voi lukea itselleen tulleet viestit sen jälkeen, kun on kirjautunut verkkopalveluun pankkitunnuksilla, henkilökortilla tai mobiilivarmenteella. Viestit ovat kansalaisen luettavissa ajasta ja paikasta riippumatta turvallisesti kaikilla päätelaitteilla.

Viranomaisille Suomi.fi-viestit tuo mahdollisuuden lähettää sähköisesti tiedoksiantoja ja päätöksiä kansalaisille riippumatta siitä, missä muodossa kansalainen viestit haluaa vastaanottaa. Jos kansalainen on antanut luvan vastaanottaa viestit sähköisesti, viranomaisen lähettämä viesti ohjautuu kansalaisen Suomi.fi-verkkopalvelun viesteihin. Jos kansalainen ei ole antanut lupaa lähettää itselleen posteja sähköisesti, palveluun lähetetyt viestit tulostetaan ja postitetaan paperipostina kansalaiselle.

Kaikki sähköisiä viestejä lähettävät asiointipalvelut löydät Suomi.fistä: <https://www.suomi.fi/ohjeet-ja-tuki/tietoa-viesteista/suomifi-viesteja-kayttavat-organisaatiot>

**Suomi.fi-tunnistus**

Suomi.fi-tunnistus on julkisen hallinnon asiointipalveluiden yhteinen tunnistuspalvelu. Se näkyy kansalaisille, kun he tunnistautuvat julkishallinnon sähköisiin asiointipalveluihin. Palvelu on tietoturvallinen ja helppo käyttää. Tunnistustapoja ovat verkkopankkitunnistus, varmennekortti ja mobiilivarmenne.

Suomi.fi-tunnistuksen avulla voi siirtyä julkishallinnon eri asiointipalveluiden välillä kätevästi kertakirjautumisella. Tämä tarkoittaa, että kirjautuessa esimerkiksi TE-palveluihin, pääsee ilman uutta tunnistautumista myös Kelan palveluihin. Kun palvelusta kirjautuu ulos, poistuu samalla kaikista julkishallinnon verkkopalveluista.

Palvelu on käytössä kaikissa vahvaa tunnistamista edellyttävissä julkishallinnon asiointipalveluissa. Tällä hetkellä Suomi.fi-tunnistuksessa voidaan tunnistaa Suomen kansalaiset. Myöhemmin palvelun avulla tunnistetaan myös muiden EU-maiden kansalaiset. Palveluun tullaan lisäämään myös muita kuin vahvoja tunnistusmenetelmiä.

**Suomi.fi-valtuudet**

Palvelun avulla henkilö voi luoda palvelun avulla sähköisen valtuuden, jonka perusteella voidaan sähköisesti asioida tietyssä asiassa toisen henkilön tai organisaation puolesta. Sähköiset valtuudet tallennetaan kansalliseen valtuusrekisteriin. Organisaatiot voivat tarkistaa Valtuudet-palvelusta henkilön tai organisaation oikeuden asioida toisen henkilön tai organisaation puolesta. Valtuudet-palvelun myötä esimerkiksi huoltaja voi asioida alaikäisen lapsensa puolesta tai nimenkirjoitusoikeuden haltija voi asioida edustamansa yrityksen puolesta.

Kaikki Valtuuksia hyödyntävät asiointipalvelut löytyvät listattuna Suomi.fistä: <https://www.suomi.fi/ohjeet-ja-tuki/tietoa-valtuuksista/suomifi-valtuuksia-hyodyntavat-palvelut>